Hafirðu einhverntíman verið þinglýstur eigandi fasteignar , óháð því hvernig það kom til , muntu ekki eiga rétt á helmingsafslætti á stimpilgjaldi við kaup á fyrstu fasteign . Frumvarpsdrög þessa efnis voru kynnt í samráðsgátt stjórnvalda í gærkvöldi . Í fyrra kvað yfirskattanefnd upp úrskurð þar sem úrskurður sýslumanns um að synja um afslátt var felldur úr gildi . Umræddur fasteignakaupandi var að kaupa sína fyrstu eign en hafði sem barn erft fasteign og verið þinglýstur eigandi hennar um stund . Taldi sýslumaður því að skilyrðið um fyrstu fasteign væri brostið . Yfirskattanefnd taldi ákvæðið þó ekki nægilega afdráttarlaust um þetta og felldi ákvörðunina úr gildi . Seinna meir komst nefndin að þeirri niðurstöðu að aðrir í sambærilegri stöðu , sem einnig hafði verið synjað af sýslumanni , ættu rétt á að fá afsláttinn greitt afturvirkt . Nú er stefnt að því að framvegis geti arftakar ekki notið afsláttarins . Þessi breyting er studd þeim rökum að það hefði skapað aukna vinnu fyrir sýslumann að rannsaka hvort einstaklingur hefði verið þinglýstur áður vegna arfs eða af öðrum ástæðum . Frumvarpið er afdráttarlaust um að hafi einstaklingur einhverntíman verið þinglýstur eigandi fasteignar , hvort sem um hafi verið að ræða kaup , arftöku , gjafagerning eða eignayfirfærslu með hvers kyns hætti , muni viðkomandi ekki eiga rétt á afslætti á stimpilgjöldum fyrstu fasteignar . Frumvarpið felur einnig í sér að skilyrðið um 50% eignarhlutdeild í eigninni er fellt úr gildi . Þannig getur einstaklingur , sem eignast 20% í fyrstu fasteign , fengið helmingsafslátt á þeim hluta er hann varðar í fyrstu kaupum . Hins vegar er ekki hægt að nýta afganginn af afslættinum seinna meir . Að endingu felur frumvarpið í sér að ef fasteignin er ekki fullbúin skuli matsverð eignar , sem myndar gjaldstofn stimpilgjaldsins , miðast við byggingarstig við afhendingu hennar . Hægt er að senda inn umsagnir við frumvarpsdrögin í samráðsgáttinni til 20. janúar 2020 með því að smella hér .